Tidligere i høst fikk Alex Horwath beskjed om at Brann-kontrakten som gikk ut etter sesongen ikke ville bli forlenget.

Keeperen forteller til BA at han nå er svært nære en overgang til en klubb i Major League Soccer (MLS). MLS er den øverste divisjonen i USA. Ifølge Horwath gjenstår det bare formaliteter før han signerer for sin nye klubb.

– Vi må bare forhandle om de siste tingene, så begge sider blir fornøyde med kontrakten, sier Horwath.

Han håper å signere kontrakten før julaften.

– Jeg er glad

– Sannsynligvis blir vi enige i dag eller i morgen. Men kanskje blir det etter jul, sier Horwath.

– Hvilken klubb er det snakk om?

– Det vil jeg ikke si ennå. Når kontrakten er signert, skal jeg si det, sier Horwath.

– Hva tenker du om å returnere til USA og MLS?

– Jeg er glad. Det var målet mitt, og en god mulighet for meg. Det er en god liga som vokser raskt, så det er flott, sier Horwath.

Tre sesonger i Brann

Alex Horwath kom til Brann foran 2015-sesongen som bosman-spiller. Horwath satt mye på benken i løpet av de tre sesongene han spilte i Brann. Ifølge brann.no fikk han 23 obligatoriske kamper for klubben.

Horwath ble skadet i håndleddet i høst, men sier selv at han regner med å være klar til sesongoppkjøringen med sin nye klubb. MLS følger omtrent samme terminliste som norsk fotball, og har sesongstart i mars. Da regner Horwath med å være hundre prosent spilleklar.

Branns førstekeeper Piotr Leciejewski er på vei vekk fra Brann, men Horwath sier at det ikke har vært noe tema den siste tiden å fortsette i Brann.

– Skar i marg og bein

Branns sportssjef Rune Soltvedt ble oppriktig glad da BA fortalte at Horwath er på vei til den amerikanske toppserien.

– Det var en utrolig fin beskjed å få! Alex er en sånn flott type, og når vi ikke ville forlenge, hadde det med at vi ville løfte opp Markus (Petteresen) som andrekeeper. Nei nå ble jeg glad, for det å gi beskjed til Alex om at han ikke fikk fortsette, var vondt. Det skar i både marg og bein, sier Soltvedt.